Rower doodgeskiet, drie gewondArgieffoto Lt.kol. Lungelo Dlamini, woordvoerder van die polisie, het gesê die vier rowers en veiligheidswagte het Saterdagaand in ŉ skietgeveg betrokke geraak in 14de Laan. “Daar word beweer dat die bestuurder van die pizzawinkel buite die winkel gestaan het toe hy deur die gewapende verdagtes gekonfronteer is. Hy is deursoek en sy beursie en selfoon is gesteel.” Volgens Dlamini het die verdagtes die bestuurder in die winkel ingedwing. Hulle het personeel beveel om op die grond te lê waarna hulle met ŉ skootrekenaar, selfone en kontant gevlug het. Veiligheidswagte het die verdagtes voorgekeer en ŉ skietgeveg het uitgebreek. Een van die verdagtes is by ŉ nabygeleë vulstasie gevind en is Sondagoggend dood. Die drie ander verdagtes word onder polisiebewaking in die Helen Joseph-hospitaal behandel. Die polisie het op die gesteelde goedere en ŉ ongelisensieerde vuurwapen beslag gelê. Die drie verdagtes sal binnekort in die Johannesburgse landdroshof verskyn.